als_Latn dik_Latn sag_Latn
Pas Dokufestit vazhdon beteja e QKK-së për kinemanë Lumbardhi në Prizren
Kino Lumbardhit nuk mund t’i ndërrohet destinimi pa pëlqimin me shkrim të Qendrës Kinematografike të Kosovës, bëhet me dije në komunikatën e lëshuar nga ky institucion.
Prishtinë (AA) - Kino Lumbardhit nuk mund t’i ndërrohet destinimi pa pëlqimin me shkrim të Qendrës Kinematografike të Kosovës, bëhet me dije në komunikatën e lëshuar nga ky institucion. Më tej, QKK rikujton se, sipas Nenit 8 Ligjit mbi Kinematografinë Nr. 22/2004 të miratuar nga Kuvendi i Kosovës me datë: 8 Korrik 2004 “Kinemave në pronësi shoqërore ose publike, të privatizuara apo të dhëna me qira personave fizikë ose juridikë, vendës ose të huaj, nuk mund t’u ndryshohet qëllimi i veprimtarisë pa pëlqimin e QKK.”
Më herët gjatë korrikut, më saktësisht më datën 21.07.2014 , Agjencia Kosovare e Privatizimit në një komunikatë për media ka njoftuar për fillimin e procesit të likuidimit të ndërmarrjes “Kino Bistrica” (Kino Lumbardhi), përkatësisht për privatizimin e tij, ndërsa vet procesi i likuidimit ka filluar me datën 14.07.2014.
Nga ana tjetër, kryesuesi i Asamblesë Komunale të Prizrenit, Kujtim Gashi, për Gazetën Jeta në Kosovë ka thënë se “Kryetari i Komunës, Ramadan Muja, në muajin korrik i ka shkruar AKP-së se Prizreni dëshiron ta mbajë këtë kinema ndërsa ne si Asamble Komunale në mbledhjen e ardhshme që pritet të mbahet në fund të këtij muaji do të nxjerrim një vendim që do ta shpallë zonë me interes publik.”
Qendra Kinematografike e Kosovës deklaron se Kino Lumbardhit nuk mund t’i ndërrohet destinimi pa pëlqimin e saj dhe kërkon nga Komuna e Prizrenit që në asnjë mënyrë, të mos e lejojë ndërrimin e destinimit të veprimtarisë pa e marrë paraprakisht pëlqimin nga Qendra Kinematografike e Kosovës, thuhet në komunikatë.
Po ashtu, QKK kërkon nga Agjencia Kosovare e Privatizimit që në kushtet e likuidimit të kësaj ndërmarrje ta përfshijë edhe kushtin për ruajtjen e destinimit të veprimtarisë së kinemasë dhe të mos likuidohet për qëllime tjera.
“Cilido institucion i cili e aprovon ndërrimin e veprimtarisë së kinemasë Lumbardhi, pa pëlqimin paraprak të QKK-së, bënë shkelje ligjore dhe e njejta është e ndëshkueshme me ligj” përfundon komunikata.
11 ditë më parë, në hapjen e festivalit më të madh të filmit në Kosovë, Dokufest, të udhëhequr nga drejtori artistik, Veton Nurkollari, grupi i recituesve të përbërë nga vullnetarët e DokuFestit, në prani të Presidentes së Kosovës Jahjaga dhe shumë personaliteteve të jetës publike, patën shpjeguar moton e edicionit të sivjetshëm “Ndrysho, mos u mshef”, që ishte thirrje qytetarëve dhe institucioneve që t’i bashkohen betejës për ruajtjen e kinemasë Lumbardhi dhe kopshtit të bukur të kinemasë nën qiell të hapur e cila po kërcënohet me rrënim.
Ndërkohë, në mbrëmjen finale të Dokufestit, kryeministri i Shqipërisë, Edi Rama, i cili ishte prezent së bashku me homologun e tij kosovar, Hashim Thaçin, kishte dërguar porosinë e qartë se “Qeveria e Shqipërisë edhe vitin e ardhshëm do ta mbështes këtë festival i cili bashkon Kosovën dhe Shqipërinë, duke promovuar kulturën” dhe ka shtuar se foleja ku ka filluar i tërë ky tregim i suksesit dhe krenarisë së kulturës mbarëshqiptare, kinemaja Lumbardhi, duhet të ruhet me çdo kusht .
Rama e ka përkrahur parullën e DokuFestit të sivjetshëm, “Ndrysho, mos u mshef ”që kinemaja verore “Lumbardhi” mos të privatizohet dhe shndërrohet në parking të veturave.
“I them kryetarit të Bashkisë se kryetarët vijnë e shkojnë kurse DokuFesti mbetet” kishte porositur kryeministri Rama, për çka ishte përshëndetur me ovacione nga publiku në Prizren.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn